Kuyiwe ke komkhulu kwaRhili, eHohita, kuloGojela kwabikwa esi simanga sixelwa yintombazana yakwaMhlakaza. URhili ususe uBhotomani, inkosana, ukuba ikhe iye kuyiqonda le nto ngokwayo. Uthe akufika apho, la madoda akavela tu. URhili ususe izigijimi zokuya kubika enkosini, ukuba kukho abantu abaviwe yintombazana kaMhlakaza besithi makubizwe zonke iinkosi zize kuhlangana neyabo inkosi uNaphakade kaSifubasibanzi echwebeni leGxarha.